Suomen Vastarintaliike järjesti Jyväskylässä reippaan mielenosoituksen varjolla rähinän tavarataloon. Hommalaiset puolestaan kieltäytyvät uskomasta uutisia ja huutelevat poteroistaan syytöksiä muita tahoja kohtaan.

Ensin nämä ihmiset kieltäytyvät uskomasta tapahtunutta tai uskovat tiedotusvälineiden vääristelevän totuutta tai jopa suoranaisesti valehtelevan.







Siinä tapauksessa, että uutinen olisikin totta, niin vähintään on osoitettava syyttävällä sormella kohti muita, sillä onhan ihan mahdotonta, että rauhallisia kansalaisaktiivisia katupartioita järjestävä natsiporukka omatoimisesti tarttuisi astaloon.





Näiden päälle ihmetellään, että mitä tekemistä PS:llä puolueena tai hommalaisilla olisi asian ja miksi kenenkään pitäisi irtisanoutua mistään. Samalla uskotaan, että vasemmisto on valtion erityisessä suojeluksessa, mutta vasemmistoa vastaan taistelevia hommalaisia vainotaan.

On tietysti selvä, että hommalaisiin mahtuu kaikenlaista kulkijaa eivätkä nämä esimerkit edusta kaikkia hommalaisia. Kriittisiäkin kannanottoja on.

Hommafoorumin yhteinen tekijä on maahanmuuttokriittisyys, jonka alle kerääntyy ihmisiä erilaisin aattein. SVL:n julkisuuteen tietomurron seurauksena levinneistä dokumenteista selviää, että natsit pyrkivät vaikuttamaan hommalaisiin. Tästä asiasta kirjoitin aiemmin näissä kolmessa bloggauksessa: osa 1, osa 2 ja osa 3. Onko se onnistumisen merkki, että jotkut hommalaiset näkevät me vastaan ne -asetelman tässäkin uutisessa? Nimenomaan siten, että media ja vastapuoli edustaa sitä niitä ja natsit meitä. Ei välttämättä, sillä samalla tavalla voi tietysti ajatella ilman propagoimisen vaikutuksiakin. Läheltä katsottuna on ehkä vaikea huomata miten osa keskustelijoista siirtyy automaattisesti puolustuskannalle tämänkin uutisen kommentoinnissa ja kokevat median, mokuttajat ja vihervasemmiston viholliseksi ja kyseenalaistavat uutisen. Ulkopuolisen silmin katsottuna asetelma on selvä.

Näiden natsien kanssa tiedostettua tai tiedostamatonta yhtäläisyyttä tuntevien yhteinen säälittävä piirre on se, että usko maahanmuuttajien, ”mokuttajien” ja ”vihervasemmiston” yksinomaiseen pahuuteen on niin ajatuksia hallitseva teema, että minkään muun tahon tekemä terrori ei kerrassaan voi tulla kyseeseen. Vähintään laukaisevana tekijänä pitää olla ”vihervassareiden” provokaatio. Hommafoorumilla rähinöitsijöille komentoja antaneeksi käskyttäjäksi on esitetty vasemmiston edustajaa. Mielenkiintoinen olettama, että natsit juoksevat riehumaan silmät ummessa kenen tahansa käskyttämänä. Toisaalta uskotaan punavihreään salaliittoon, joka kontrolloi kaikkea, mukaanlukien tiedotusvälineiden uutisointi asiasta. Näiltä ihmisraukoilta on todellisuus päässyt pakenemaan.

Todellisuutta on se, että meillä on natsiliike, joka on toistuvasti ollut osallisena väkivaltaisissa teoissa. Ei PS:n ja hommalaisten tarvitse sanallisesti jollakin julkilausumalla natseista irtisanoutua puolueena tai yhteisönä Matias Turkkilan tapaan. Lienee kuitenkin selvä, että mikäli osa puolueen ja foorumin jäsenistä hengailee natsien kanssa ja osa porukasta kokee natseilla ja hommalaisilla olevan yhteisiä vihollisia, niin vääjäämättä siinä tulee samalla puolensa valittua?

Julkiselta irtisanoutumiselta välttyy yksinkertaisella keinolla: lopettamalla myötäävien mielipiteiden kirjoittelu ja hengailu natsi-henkisten porukoiden kanssa virtuaalisesti ja oikeassa elämässä ja ottamalla selkeästi kielteinen kanta natsiliikkeeseen.